Președintele Traian Băsescu a fost scuipat de un tânăr, sâmbătă, la Constanța, în momentul în care a coborât de pe nava școală "Mircea", bărbatul fiind imobilizat imediat de către ofițerii SPP, transmite corespondentul MEDIAFAX.

UPDATE Bărbatul care l-a scuipat pe președintele Traian Băsescu, sâmbătă, în Portul Constanța, a fost reținut de procurori, fiind acuzat de ultraj și loviri și alte violențe, transmite corespondentul MEDIAFAX. Procurorii Parchetului Tribunalului Constanța au emis, sâmbătă noapte, ordonanță de reținere pentru 24 de ore pe numele lui Adrian Zglobiu, în vârstă de 39 de ani, din Constanța, sub acuzațiile de ultraj și loviri și alte violențe.

Bărbatul c a fost audiat la Poliția Județeană timp de aproximativ două ore, el spunându-le anchetatorilor că a fost un gest spontan, pe care nu și-l explică.

Conform unor surse din rândul anchetatorilor, bărbatul, Adrian Zglobiu, în vârstă de 39 de ani, a fost audiat la sediul Poliției Județene timp de aproximativ două ore, apoi a fost dus la Secția de Psihiatrie a Spitalului Județean, pentru o evaluare psihologică.

Sursele citate spun că bărbatul le-a spus polițiștilor și procurorilor, la audieri, că nu își explică gestul făcut la adresa președintelui, el afirmând că „așa i-a venit”.

După ce va fi evaluat psihologic la spital, dacă medicii nu vor decide să îl țină pe bărbat în unitatea medicală, anchetatorii vor continua audierea acestuia.

Președintele Traian Băsescu a fost scuipat în față, de la o distanță foarte mică, de un tânăr din mulțime, în momentul în care a coborât de pe nava școală „Mircea”. Autorul incidentului a fost imobilizat imediat de către ofițerii SPP. Ulterior, bărbatul a fost dus la audieri la sediul Poliției Județene, fiind cercetat pentru ultraj, transmite corespondentul Mediafax. Conform unor surse din rândul anchetatorilor, numele său este Adrian Zglobiu, are 39 de ani, este șomer și este din Constanța.

Șeful statului s-a șters cu mâna pe față, apoi a continuat să vorbească cu câțiva oameni din mulțimea adunată în terminalul de pasageri al Portului Constanța. După ce a stat de vorbă cu oamenii preț de aproximativ două minute, președintele s-a urcat în mașină și a plecat din port.

„A fost un bezmetic care a luat o gură de apă și a vrut să-l stropească pe președinte și în mare i-a reușit intenția, numai că m-a udat pe mine pe haină și pe ceafă, căci eram chiar în spatele președintelui Băsescu. Asta e! Se mai întâmplă când mergi în mulțime”, a declarat consilierul prezidențial Dorel Onaca, pentru Agerpres.

Ponta: Un gest reprobabil

Adversar al lui Traian Băsescu, premierul Victor Ponta a calificat otuși tincidentul de la Constanța drept un „gest reprobabil”.

„Gestul în sine mi se pare un gest reprobabil, întotdeauna, făcut din partea oricui la adresa oricui. Suntem totuși oameni civilizați. Chiar și când avem ceva cu adevărat de reproșat nu o facem în felul acesta. Deci, categoric, gestul este reprobabil. Nu știu mai mult ca să pot să mă exprim mai mult decât atât. Am auzit de la dumneavoastră”, a declarat Ponta răspunzând unei întrebări în legătură cu acest incident.